สผ.ลุยพม่า8หมื่นล.มอนทาราผลิตปี’56
ปตท.สผ.ปักหลักพม่า จ่อใช้เงินลงทุนในงบ 5 ปี 20% หรือ 8 หมื่นล้าน เล็งยื่นสัมปทานหลุมใหม่ ข่าวร้ายเลื่อนผลิตมอนทาราข้ามไปปีหน้า
6 ต.ค. 2555

ปตท.สผ.ปักหลักพม่า จ่อใช้เงินลงทุนในงบ 5 ปี 20% หรือ 8 หมื่นล้าน เล็งยื่นสัมปทานหลุมใหม่ ข่าวร้ายเลื่อนผลิตมอนทาราข้ามไปปีหน้า
นายเทวินทร์ วงศ์วานิช ประธานเจ้าหน้าที่บริหาร บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า บริษัทยังคงเน้นการลงทุนในกลุ่มประเทศเอเชียตะวันออกเฉียงใต้ โดยเฉพาะประเทศพม่าที่จะเริ่มมีบทบาทมากขึ้น หลังจากสหรัฐประกาศยกเลิกการคว่ำบาตร เพราะเป็นประเทศที่มีทรัพยากรที่มีศักยภาพมาก และการลงทุนในพม่าก็เปรียบเหมือนบ้านหลังที่ 2 ของบริษัท 
ปัจจุบันบริษัทกำลังจัดทำแผนธุรกิจและงบลงทุนในแผน 5 ปี (2556-2560) ซึ่งจะเพิ่มขึ้นจากแผน 5 ปีเดิม (ปี 2555-2529) ที่มีงบลงทุน 4 แสนล้านบาทอยู่แล้ว และในงบลงทุนสัดส่วนประมาณ 20% หรือ 8 หมื่นล้านบาท จะลงทุนกลุ่มเอเชียตะวันออกเฉียงใต้ที่เน้นลงทุนในพม่าเป็นส่วนใหญ่ และที่ผ่านมาสามารถสร้างผลผลิตให้กับบริษัทในสัดส่วนประมาณ 15-20% ของการผลิตรวมทั้งหมด ซึ่งเร็วๆ นี้บริษัทจะยื่นขอสัมปทานในพม่าเพิ่มขึ้นด้วย 
สำหรับการลงทุนซื้อแหล่งใหม่อาจเกิดขึ้นได้โดยเฉพาะแหล่งที่ใช้เวลา 12 ปี ในการพัฒนา แต่แหล่งรอที่ต้องพัฒนานานไม่ต้องการแล้ว หลังเข้าซื้อแหล่งจากโมซัมบิก ซึ่งคาดว่าจะเริ่มผลิตในอีก 6 ปีข้างหน้า
นายเทวินทร์ กล่าวว่า แหล่งมอนทาราคาดว่าจะต้องเลื่อนการผลิตในปี 2556 แทน จากเดิมคาดว่าจะทันในปีนี้ เนื่องจากมีการเปลี่ยนแปลงตัวบุคคลที่เป็นผู้อนุมัติใบอนุญาตที่ออสเตรเลีย และจะมีพายุไซโคลนเกิดขึ้นด้วย จึงทำให้การผลิตล่าช้าออกไป และผลผลิตจากแหล่งนี้คาดว่าจะอยู่ที่ 3 หมื่นบาร์เรลเทียบเท่าน้ำมันดิบ